Document ID: 32014R1362

KOMMISSIONENS GENNEMFØRELSESFORORDNING (EU) Nr. 1362/2014
af 18. december 2014
om fastlæggelse af regler for en forenklet procedure til godkendelse af visse ændringer af operationelle programmer, der finansieres under Den Europæiske Hav- og Fiskerifond, samt regler vedrørende formatet for og præsentationen af årlige rapporter om gennemførelsen af disse programmer
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 508/2014 af 15. maj 2014 om Den Europæiske Hav- og Fiskerifond og om ophævelse af Rådets forordning (EF) nr. 2328/2003, (EF) nr. 861/2006, (EF) nr. 1198/2006 og (EF) nr. 791/2007 samt Europa-Parlamentets og Rådets forordning (EU) nr. 1255/2011 (1), særlig artikel 22, stk. 1, og artikel 114, stk. 3, og
ud fra følgende betragtninger:
(1)
I henhold til artikel 20 i forordning (EU) nr. 508/2014 skal Kommissionen godkende alle ændringer af operationelle programmer, der finansieres under Den Europæiske Hav- og Fiskerifond (EHFF).
(2)
I henhold til artikel 22, stk. 2, i forordning (EU) nr. 508/2014 skal procedurerne og tidsplanerne for fremsendelse og godkendelse af ændringer af operationelle programmer forenkles, hvis der er tale om: a) ændringer af operationelle programmer vedrørende en overførsel af midler mellem Unionens prioriteter, forudsat at de overførte midler ikke overstiger 10 % af det beløb, der er tildelt Unionens prioritet, b) ændringer af operationelle programmer vedrørende indførelse eller tilbagetrækning af foranstaltninger eller typer af relevante operationer og dertil knyttede oplysninger og indikatorer, c) ændringer af operationelle programmer vedrørende ændringer i beskrivelsen af foranstaltninger, herunder ændringer af betingelserne for støtteberettigelse, d) ændringer, som er nødvendiggjort af ændringer af prioriteter for Unionens håndhævelses- og kontrolpolitik. Sådanne ændringer af operationelle programmer bør ikke berøre programmets overordnede interventionslogik, de udvalgte EU-prioriteter og særlige mål eller de resultater, der skal nås, og de bør derfor ikke rejse tvivl om deres forenelighed med eksisterende regler og praksis.
(3)
Der skal derfor fastlægges regler for en forenklet procedure til godkendelse af ændringer af operationelle programmer som omhandlet i artikel 22, stk. 2, i forordning (EU) nr. 508/2014. Denne procedure skal gøre det muligt for Kommissionen at fremskynde godkendelsen, hvis en medlemsstat fremlægger sådanne ændringer af sit operationelle program. Af hensyn til tidsmæssige begrænsninger er anvendelsen af den forenklede procedure betinget af, at medlemsstaterne indsender en anmodning med fyldestgørende oplysninger, der gør det muligt for Kommissionen at gennemføre en komplet vurdering af de foreslåede ændringer.
(4)
I henhold til artikel 50 i forordning (EU) nr. 1303/2013 og artikel 114 i forordning (EU) nr. 508/2014 indsender medlemsstaterne til Kommissionen en årlig rapport om gennemførelsen af deres operationelle programmer senest den 31. maj hvert år i perioden fra 2016 til 2023.
(5)
Den årlige gennemførelsesrapport, som indsendes af medlemsstaterne, bør indeholde oplysninger, der er sammenhængende og sammenlignelige i gennemførelsesårene og medlemsstaterne imellem. Rapporten bør også gøre det muligt at aggregere data på EHFF-niveau eller i givet for alle EU's struktur- og investeringsfonde.
(6)
Det er nødvendigt at fastsætte regler for formatet for og præsentationen af disse årlige gennemførelsesrapporter.
(7)
For at sikre omgående anvendelse af foranstaltningerne i denne forordning bør den træde i kraft dagen efter offentliggørelsen i Den Europæiske Unions Tidende.
(8)
Foranstaltningerne i denne forordning er i overensstemmelse med udtalelse fra Udvalget for Den Europæiske Hav- og Fiskerifond -
VEDTAGET DENNE FORORDNING:
Artikel 1
Godkendelse ved forenklet procedure af ændringer af operationelle programmer
1. Når en medlemsstat forelægger Kommissionen en anmodning om godkendelse af en ændring af sit operationelle program, der er omfattet af artikel 22, stk. 2, i forordning (EU) nr. 508/2014, skal den i henhold til denne artikel anmode Kommissionen om at godkende denne ændring ved en forenklet procedure.
2. Anmodninger om godkendelse ved forenklet procedure kan kun omfatte de ændringer, der er angivet i artikel 22, stk. 2, i forordning (EU) nr. 508/2014.
3. Finder Kommissionen, at oplysninger, som den pågældende medlemsstat har indsendt i forbindelse med en ændring, der er forelagt efter stk. 1, er ufuldstændige, anmoder den om alle nødvendige yderligere oplysninger. Den periode, der er fastsat i stk. 4 og 5, løber fra dagen efter modtagelsen af en fuldstændig anmodning om godkendelse af en ændring af det pågældende operationelle program som oplyst af Kommissionen over for medlemsstaten.
4. Hvis Kommissionen inden for en frist på 25 arbejdsdage efter modtagelsen af en anmodning om godkendelse ved forenklet procedure ikke har tilsendt medlemsstaten kommentarer, anses ændringen af det operationelle program for at være godkendt af Kommissionen.
5. Hvis Kommissionen inden for en frist på 25 arbejdsdage efter modtagelsen af en anmodning om godkendelse ved forenklet procedure har tilsendt medlemsstaten kommentarer, godkendes ændringerne af det operationelle program efter den procedure, der er omhandlet i artikel 30, stk. 2, i forordning (EU) nr. 1303/2013 og artikel 20, stk. 1, i forordning (EU) nr. 508/2014.
Artikel 2
Format for og præsentation af de årlige gennemførelsesrapporter
Den årlige gennemførelsesrapport, jf. artikel 50 i forordning (EU) nr. 1303/2013 og i artikel 114, stk. 2, i forordning (EU) nr. 508/2014, skal udarbejdes i overensstemmelse med den model, der er angivet i bilaget til denne forordning.
Artikel 3
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 18. december 2014.

Labels: 19
10
8
6
12
15